DF Malan-skool: Stemming gehou ondanks teenkanting‘n Betoging is vroeër die week teen die naamsverandering gehou. (Foto: Trots DF Malan/Facebook) Daar is Vrydag vir ŉ nuwe naam vir die Hoërskool DF Malan in Bellville, Kaapstad, gestem. Alle leerders en hul ouers, onder wie gr. 7-leerders se ouers wat reeds vir 2022 ingeskryf het, personeel en alumni kon Vrydag van 07:00 tot 21:00 vir hul voorkeurnaam stem. Slegs diegene wie se e-posadresse en selfoonnommers op die skool se rekords is, het ŉ stembrief ontvang. “Ná afloop van die stemming sal die voorkeurnaam deur die skoolbeheerliggaam bekragtig word en voorgelê word aan die Wes-Kaapse onderwysdepartement vir finale oorweging en goedkeuring,” het André Roux, voorsitter van die beheerliggaam, gesê. Daar is reeds in 2020 met ŉ proses begin om te herbesin oor alle aspekte van die skool se identiteit. “Daar is wyd beraadslaag en leerders, ouers, onderwysers en alumni is uitgenooi om tydens verskeie werksessies saam te beplan aan die skool waarvan ons droom. Tydens die proses is die kernbeginsels van die skool se identiteit bevestig en die skool se simboliek, wat die naam insluit, is hersien.” Belanghebbendes is in Augustus uitgenooi om voorstelle te maak vir ŉ nuwe naam vir die skool. Daar is 626 voorstelle ontvang wat deur ŉ subkomitee van die beheerliggaam oorweeg en verkort is. “Ná ŉ proses van oorweging en bespreking het die skoolbeheerliggaam op 22 September besluit om twee name aan die skoolgemeenskap voor te lê om uit te kies. Die twee finale keuses is Protea Akademie en DF Akademie.” Volgens Roux is daar tydens die proses ook ondersoek ingestel na die behoeftes van die gemeenskap en of hulle gereed is om ŉ naamverandering te verwelkom. “Die skoolbeheerliggaam wil benadruk dat die besluit om die skool se naam te verander met omsigtigheid geneem is ná ŉ deeglike en inklusiewe proses waartydens soveel moontlik leerders, ouers, personeel en alumni betrek is.” Hoërskool DF Malan (Foto: Facebook) Die drukgroep Trots DF Malan, wat teen die naamverandering gekant is en vroeër die week ‘n betoging gehou het, het gesê hy sal nie aan die stemming deelneem nie. Die groep meen die voorgestelde nuwe name is deur middel van ŉ ondemokratiese proses bekom. “Hierdie transformasieproses gaan lei tot ŉ groot aanslag teen die huidige getoetste waardes van die Hoërskool DF Malan en die uiteindelik voorspelbare uitkoms is die diskriminasie en uitsluiting van Afrikaanse en Christenkinders.” Volgens die groep blyk dit dat ŉ klein minderheid belanghebbendes gevra het vir ŉ naamverandering. “Ons is ook van mening dat die beheerliggaam oneerlik is oor die uitkoms van die beraadslagingsproses en dit wegsteek vir lede van die publiek, terwyl die indruk van die teendeel gewek word. Die feit dat die beheerliggaam voortstoomroller, beteken ons meen dat hulle hul mag misbruik en belanghebbendes boelie.” Die motiverings vir die twee name is: Protea Akademie DF Akademie